Komission päätös,

tehty 20 päivänä helmikuuta 2002,

tietyistä suu- ja sorkkataudin vastaisista suojatoimenpiteistä Yhdistyneessä kuningaskunnassa, päätöksen 2001/740/EY kumoamisesta ja päätöksen 2001/327/EY muuttamisesta kahdeksannen kerran

(tiedoksiannettu numerolla K(2002) 557)

(ETA:n kannalta merkityksellinen teksti)

(2002/153/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY(1), sellaisena kuin se on viimeksi muutettuna direktiivillä 92/118/ETY(2), ja erityisesti sen 10 artiklan,

ottaa huomioon eläinlääkärintarkastuksista yhteisön sisäisessä kaupassa sisämarkkinoiden toteuttamista varten 11 päivänä joulukuuta 1989 annetun neuvoston direktiivin 89/662/ETY(3), sellaisena kuin se on viimeksi muutettuna direktiivillä 92/118/ETY, ja erityisesti sen 9 artiklan,

sekä katsoo seuraavaa:

(1) Komission päätös 2001/740/EY(4), sellaisena kuin se on viimeksi muutettuna päätöksellä 2002/48/EY(5), koskee eräitä suu- ja sorkkataudin vastaisia suojatoimenpiteitä Yhdistyneessä kuningaskunnassa.

(2) Komission päätös 2001/304/EY(6), sellaisena kuin se on viimeksi muutettuna päätöksellä 2002/49/EY(7), koskee eräiden eläintuotteiden merkintää ja käyttöä suhteessa tietyistä suu- ja sorkkataudin vastaisista suojatoimenpiteistä Yhdistyneessä kuningaskunnassa tehtyyn komission päätökseen 2001/172/EY(8).

(3) Komission päätöksessä 2001/327/EY(9), sellaisena kuin se on viimeksi muutettuna päätöksellä 2001/904/EY(10), säädetään suu- ja sorkkataudille alttiisiin lajeihin kuuluvien eläinten siirtorajoituksista.

(4) Neuvoston direktiivi 64/433/ETY(11), sellaisena kuin se on viimeksi muutettuna direktiivillä 95/23/EY(12), koskee terveyttä koskevia vaatimuksia tuoreen lihan tuotannossa ja markkinoille saattamisessa.

(5) Neuvoston direktiivissä 94/65/EY(13) säädetään jauhetun lihan ja raakalihavalmisteiden tuotantoon ja markkinoille saattamiseen sovellettavista vaatimuksista.

(6) Neuvoston direktiivi 91/495/ETY(14), sellaisena kuin se on viimeksi muutettuna direktiivillä 94/65/EY, koskee kansanterveyttä ja eläinten terveyttä koskevia ongelmia kaninlihan ja tarhatun riistan lihan tuotannossa ja markkinoille saattamisessa.

(7) Neuvoston direktiivi 80/215/ETY(15), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, koskee eläinten terveyteen liittyviä ongelmia yhteisön sisäisessä lihavalmisteiden kaupassa.

(8) Neuvoston direktiivi 77/99/ETY(16), sellaisena kuin se on viimeksi muutettuna neuvoston direktiivillä 97/76/EY(17), koskee terveyteen liittyviä ongelmia lihavalmisteiden ja tiettyjen muiden eläinperäisten tuotteiden tuotannossa ja markkinoille saattamisessa.

(9) Suu- ja sorkkatautia ja muita eläinkulkutauteja käsittelevä Maailman eläintautijärjestön (OIE) komissio arvioi Yhdistyneen kuningaskunnan valtuuskunnan toimittamia, suu- ja sorkkataudin hävittämistä koskevia asiakirjoja ja hyväksyi OIE:n kansainvälisen komitean 65. yleiskokouksessaan (vuoden 1997 toukokuussa) hyväksymän päätöslauselman N:o XVII ("Jäsenvaltioiden suu- ja sorkkatautiaseman tunnustamisen palauttaminen") mukaisesti 21 päivänä tammikuuta 2002, että kyseinen maa oli saanut takaisin aiemmin tunnustetun asemansa suu- ja sorkkataudista vapaana, rokotuksia tekemättömänä maana.

(10) Tämän vuoksi on tarpeen kumota suu- ja sorkkataudin vastaisista suojatoimenpiteistä Yhdistyneessä kuningaskunnassa tehty päätös 2001/740/EY.

(11) Tietyt säännökset ovat kuitenkin tarpeen sen varmistamiseksi, että varastoissa olevaa tietynlaista lihaa ja tiettyjä lihavalmisteita, jotka on tuotettu epidemian aikana ja jotka eivät täytä yhteisön sisäisessä kaupassa vaadittavia eläinten terveysperusteita, pidetään kaupan ainoastaan Ison-Britannian alueella.

(12) Jotta varmistetaan, että päätöksen 2001/327/EY säännöksiä sovelletaan Isosta-Britanniasta peräisin olevilla tai tulevilla lampailla ja vuohilla käytävään kauppaan myös sen jälkeen, kun päätös 2001/740/EY kumotaan, on tarpeen muuttaa päätöstä 2001/327/EY vastaavasti.

(13) Tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset,

ON TEHNYT TÄMÄN PÄÄTÖKSEN:

1 artikla

1. Yhdistyneen kuningaskunnan on varmistettava, että 2 kohdassa määriteltyä naudan-, lampaan-, vuohen- ja sianlihaa ja muiden sorkkaeläinten lihaa, joka täyttää vähintään yhden 3 kohdassa täsmennetyistä edellytyksistä, ei lähetetä muihin jäsenvaltioihin.

2. Edellä 1 kohdassa tarkoitettu liha sisältää direktiiveissä 64/433/ETY ja 91/495/ETY määritellyn "tuoreen lihan" ja direktiivissä 94/65/EY määritellyn "jauhetun lihan ja raakalihavalmisteet".

3. Yhteisön sisäiseen kauppaan kelpaamaton liha:

a) liha, joka ei kelpaa yhteisön sisäiseen kauppaan niiden yhteisön suojatoimenpiteiden mukaisesti, joita on toteutettu suu- ja sorkkataudin vastustamiseksi Yhdistyneessä kuningaskunnassa ja jotka ovat olleet voimassa 21 päivästä helmikuuta 2001 tämän päätöksen voimaantuloon;

b) liha, jossa on päätöksellä 2001/304/EY käyttöön otettu terveysmerkki.

2 artikla

1. Yhdistyneen kuningaskunnan on varmistettava, että nauta-, lammas-, vuohi- ja sikaeläimistä ja muista sorkkaeläimistä peräisin olevia lihavalmisteita, jotka täyttävät vähintään yhden 2 kohdassa täsmennetyistä edellytyksistä, ei lähetetä muihin jäsenvaltioihin.

2. Yhteisön sisäiseen kauppaan kelpaamattomat lihavalmisteet:

a) lihasta, joka täyttää ainakin yhden 1 artiklan 3 kohdassa vahvistetuista edellytyksistä, valmistetut lihavalmisteet;

b) lihavalmisteet, jotka eivät kelpaa yhteisön sisäiseen kauppaan niiden yhteisön suojatoimenpiteiden mukaisesti, joita on toteutettu suu- ja sorkkataudin vastustamiseksi Yhdistyneessä kuningaskunnassa ja jotka ovat olleet voimassa 21 päivästä helmikuuta 2001 tämän päätöksen voimaantuloon;

c) lihavalmisteet, joissa on päätöksellä 2001/304/EY käyttöön otettu terveysmerkki.

3. Edellä 1 kohdassa tarkoitettua kieltoa ei sovelleta lihavalmisteisiin, jotka täyttävät direktiivin 77/99/ETY kansanterveyttä koskevat vaatimukset ja joille on tehty jokin direktiivin 80/215/ETY 4 artiklan 1 kohdassa mainituista käsittelyistä, eikä lihavalmisteisiin, jotka on valmistuksen aikana läpikotaisin saatettu yhtenäiseen pH-arvoon, joka on pienempi kuin 6.

3 artikla

Kumotaan päätös 2001/740/EY.

4 artikla

Poistetaan päätöksen 2001/327/EY 2 artiklan 1 kohdan johdantokappaleesta ilmaisu "ja komission päätöksen 2001/740/EY".

5 artikla

Tämä päätös on osoitettu kaikille jäsenvaltioille.

Tehty Brysselissä 20 päivänä helmikuuta 2002.

Komission puolesta

David Byrne

Komission jäsen

(1) EYVL L 224, 18.8.1990, s. 29.

(2) EYVL L 62, 15.3.1993, s. 49.

(3) EYVL L 395, 30.12.1989, s. 13.

(4) EYVL L 277, 20.10.2001, s. 30.

(5) EYVL L 21, 24.1.2002, s. 28.

(6) EYVL L 104, 13.4.2001, s. 6.

(7) EYVL L 21, 24.1.2002, s. 30.

(8) EYVL L 62, 2.3.2001, s. 22.

(9) EYVL L 115, 25.4.2001, s. 12.

(10) EYVL L 335, 19.12.2001, s. 21.

(11) EYVL 121, 29.7.1964, s. 2012/64.

(12) EYVL L 243, 11.10.1995, s. 7.

(13) EYVL L 368, 31.12.1994, s. 10.

(14) EYVL L 268, 24.9.1991, s. 41.

(15) EYVL L 47, 21.2.1980, s. 4.

(16) EYVL L 26, 31.1.1977, s. 85.

(17) EYVL L 10, 16.1.1998, s. 25.